## Les Arts rep Michael Fabiano amb un recital amb cançons de Puccini, Barber, de Duparc i Tosti

*** Fabiano, un dels tenors més prestigiosos del circuit internacional, torna sis anys després del seu aclamat *Il corsaro*, de Verdi
* El programa comprén el lirisme de la *chanson* francesa i la *canzone* italiana, passant per les romances de Puccini o les cançons de Barber**

El Palau de les Arts Reina Sofia rep este diumenge, 15 de desembre, el reconegut tenor Michael Fabiano en la seua presentació com a intèrpret de cançó de cambra amb obres de Puccini, Barber, de Duparc i Tosti.

Fabiano, una de les grans estreles del circuit internacional, torna a la Sala Principal de Les Arts sis anys després del seu debut amb *Il corsaro*, de Verdi, amb un repertori que permetrà gaudir de l’elegància i versatilitat de la seua veu, acompanyat al piano per Bénédicte Jourdois.

Cantant de referència en l’òpera romàntica italiana i francesa, el tenor de Nova Jersey (Estats Units) ha protagonitzat una de les trajectòries més fulgurants dels últims anys des de la seua irrupció en 2014, quan es va convertir en el primer cantant que va guanyar, en un mateix any, els prestigiosos premis Richard Tucker i Beverly Sills.

Per al seu esperat retrobament amb el públic de Les Arts, Fabiano proposa un programa suggeridor, que comprén des del lirisme exquisit de la *chanson* de Henri Duparc, passant per Tosti, el gran mestre de la *canzone* italiana, les romances de Puccini o les cançons de Samuel Barber sobre textos de James Joyce.

Després de la visita de Michael Fabiano, el cicle ‘Les Arts és Lied’ ha programat en 2025 dos cites imprescindibles per als amants d’este gènere: el debut del baríton alemany Michael Volle, un dels millors intèrprets wagnerians i de Strauss en l’actualitat (23 de març); i una nova visita d’una de les intèrprets més estimades pel públic valencià, la carismàtica *mezzosoprano* Joyce DiDonato (15 de juny).

Fecha: 11/12/2024